Kristian Jensen (V), 2002-04-17:
Igen i år har Folketinget bedt om en forespørgselsdebat om de kommende kommunalforhandlinger, hvilket er meget forståeligt, når man ser på, hvilken rolle og hvilken placering i samfundsøkonomien og i vores hverdag, som henholdsvis kommuner og amter har.
Men i lighed med tidligere er det jo begrænset, hvor detaljeret en sådan debat kan være, både fordi forhandlingerne ikke er begyndt, og fordi enhver af forhandlingsparterne må have retten til ikke at offentliggøre sine planer forud for forhandlingerne.
Ligesom tidligere, også under en anden regeringssammensætning, er det Venstres opfattelse, at regeringen skal have friheden til at forhandle og derefter søge det nødvendige flertal i Folketinget eller Finansudvalget, alt efter arten af aftalerne.
Når jeg så alligevel finder det både rimeligt og vigtigt, at vi tager denne her debat, så skyldes det, at kommuner og amter er utrolig vigtige i opbygningen af vores velfærdssamfund. Det er til kommuner og amter, at borgerne først henvender sig, når de kommer i en situation, hvor de har brug for en hjælpende hånd.
Det kommunale selvstyre er en vigtig del af vores demokratiske opbygning, og samtidig ligger tre fjerdedele af det offentlige forbrug hos kommuner og amter.
Aftalen om vækst i kommuners og amters budgetter har desværre ikke været overholdt tidligere, og det øger vigtigheden af, at regeringen nu står fast på, at de indgåede aftaler skal overholdes.
Det gælder både indtægtssiden, hvor regeringens skattestop jo gælder for kommunerne set under ét, og ikke mindst udgiftssiden, hvor det er afgørende for at nå målet om en ansvarlig økonomisk udvikling, at der bliver styr på væksten i den offentlige sektor.
Jeg er godt klar over, at bl.a. SF ikke har bakket op om den plan for Danmarks økonomi frem til år 2010, som den tidligere regering lagde frem, men både den tidligere regering og den nuværende regering er enige om, at der er en maksimumsgrænse for væksten i det offentlige forbrug, hvis vi skal have en ansvarlig økonomisk udvikling.
Heldigvis har forståelsen for at holde styr på de offentlige udgifter bredt sig til kommuner og amter, hvor både KL og Amtsrådsforeningen sammen med finansministeren har bedt kommuner og amter om at gennemgå budgetterne, ikke for at vi skal hente pengene nede i statskassen, men for at kommunerne skal holde aftalen og gemme pengene til næste år, sådan at væksten i den offentlige sektor får et ansvarligt forløb.
Når de kommunale rammer er fastlagt med et skattestop på den ene side og et vigtigt krav om at holde styr på væksten i udgifter på den anden side, må kommunerne øge arbejdet med at få mere for pengene for at kunne møde de stigende forventninger fra borgerne.
I Venstre tror vi på, at den kommunale værktøjskasse skal gennemgås for at sikre, at kommunerne har det rigtige værktøj til at løse de kommunale udfordringer.
Derfor er det glædeligt, at indenrigs- og sundhedsministeren har udstedt det omtalte kommunale frihedsbrev, hvor kommunerne opfordres til at komme med ideer og forslag til friere rammer og færre begrænsende regler.
Som ministeren nævnte, er der kommet mange og spændende forslag ind, og Venstre vil følge arbejdet tæt for at sikre, at flest muligt af ideerne bliver gennemført.
Ud over at give større frihedsgrader til kommuner og amter skal forhandlingerne gerne resultere i større frihedsgrader til borgerne.
Der har længe været enighed om at uddelegere beslutningerne til det yderste bæredygtige led, men i alt for mange tilfælde er det blevet fortolket som en uddelegering til borgmesterens skrivebord og ikke til borgerne. Venstre vil arbejde for, at det bliver den enkelte borger, der på langt flere områder får retten til at vælge frit, når han eller hun er visiteret til en kommunal serviceydelse.
Ved at give den enkelte borger valget og ansvaret vil vi sikre, at systemerne retter sig efter borgernes ønsker, i stedet for at borgerne bliver underlagt systemerne.
Men selv om der nu snart kommer så at sige nye værktøjer til samlingen, så skal kommunerne og amterne fortsat være opmærksomme på de værktøjer, der allerede ligger.
Jeg tænker her især på øget brug af udbud og udlicitering, som bør være en fast del af alle ansvarlige politikeres værktøjskasse.
Kommunernes Landsforening har for knap et år siden udgivet en publikation med titlen »Fakta og tendenser - Udbud og udlicitering i kommunerne«.
I den konkluderes der på side
13: »I omkring 50 pct. af udbuddene har kommunerne opnået besparelser«.
Og videre: »Besparelserne kan ikke forklares gennem reduceret service og kvalitet«.
Det er vigtigt for mig at understrege, at vi ikke her i Folketingssalen skal begynde at beslutte for byrådene og amtsrådene, hvordan pengene konkret skal prioriteres.
Jeg ved godt, det er nemt og fristende for mange folketingspolitikere at tage fat i enkeltsagerne, men hvis man, som vi gør i Venstre, tør tro på det kommunale selvstyre, så må vi også turde tro på, at det virkelig er de lokale by- og amtsråd, som bedst træffer beslutningerne inden for de rammer, vi i fællesskab lægger i kommuneforhandlingerne. Jeg vil ikke forsøge at gætte på de konkrete områder, som de kommunale parter og regeringen skal lave aftaler på, men for Venstre er det vigtigt, at en aftale nås, så aftalesystemet kan fortsættes, og samtidig at alle parter er klar over, at en aftale kun indgås med det formål, at den også overholdes.